**Алхас ЧХАМАЛИА**

**АШӘАҲӘАҨ, АҴЕИ ЛАША**

Аҧсуа поезиа ашаеҵәа, изаамҭанымкәа зыҧсҭазаара ҿахҵәаз апоет гәлымҵәаах Алықьса Лашәриа иажәеинраалақәа руак аҟны иҳәоит абас:

***“…Ауаҩы дыҟанаҵ мрашәа дыҧхалароуп,***

***Амреиҧш ихы, игәы, иҿы цқьаӡа.***

***Данҧсуаҵәҟьагь иҧсы мраҵас иҭашәароуп,***

***Жәлар ргәаҿы дынхартә длашаӡа”.***

Даара афилософиатә ҵак ду змоу арҭ ацәаҳәақәа ирыҵоу ааҧхьара, агәазыҳәара – афоризмк иаҩызахаз ахшыҩҵак хьыршәыгә рзукыр ҟалоит жәпаҩык ауаа, аха ус еиҧш зыҧсы анҭоу мрашәа иҧхауа, зыҧсҭазаара ианалҵлакгьы “зыҧсы мраҵас иҭашәауа”, жәлар ргәаҿы наунагӡа згәалашәара лашаны иаанхо рхыҧхьаӡара рацәам, жәлар рыбзиабара аҽаҧсатәрагьы зегьы ирқәашьым… Дыҟоуп аӡәы, дааизаргьы тәамҩахә змам, зхазы мацара инхо-инҵуа, ихандеиуа, аха зыжәлари зыҧсадгьыли рзы аџьа зымбац. Дыҟоуп даҽаӡәы, зхы-зыҧсы иагырханы, згәабзиарагьы гәхьаас имкыкәа, иааиҧмырҟьаӡакәа зыжәлар рус – рыбзазара, рдоуҳа, ркультура амаҵ азызуа, уи аҿиара ашыкьымҭа иалагылоу. Ус еиҧш аҿырҧштәқәа маҷымкәа иуҧылоит ҳҭоурых адаҟьақәа рҿы… Ари зегьы зхысҳәаауа ааигәа иаалырҟьаны зыҧсҭазаара иалҵыз аҵеи хазына, ашәаҳәаҩ, зыбжьы хаа ала жәлар ргәы ҟазҵоз, рхьаақәа рхазыршҭуаз, заҧсуара иазыгәдуны иҟазҵоз ашәаҳәаҩ, Аҧсни Башкорҭосҭани зҽаҧсазтәыз артист Џьансыхә Иван-иҧа Чамагәуа иоуп. Даара иуадаҩуп ари ауаҩы лаша иацтәи амш ала ихцәажәара, игәаларшәара, дыҟам ҳәа ахаҵара. Аха аҧсҭазаара гәымбылџьбара иара атәы ҟанамҵар ауам. Зегьы знапы иану алахьынҵа ауп. Уи хырҧашьа амам, иара убас высшьагьы. Анцәа иҿаҧхьа ашшра азин ҳамам, зегьы ҳазшаз игәаҧхара рыцуп. Ҳазшаз илҧха ҳамазааит ҳҳәоит.

Еҳ, аамҭа… Еҳ, аҧсҭазаара…

1966-тәи ашықәс, ииуль 22, аҧхынра ашыкьымҭазы, Гәдоуҭа араион хьӡи-ҧшеи згым ақыҭақәа ируаку Аҷандара, Чамагуа Иван иҭаацәараҿы иҟалеит агәырӷьара ду. Диит аҵеи лаша. Хьӡысгьы ирҭеит Џьансыхә ҳәа.

Аҵеи мшызҳа изҳауан. Аҧсҭазаара агәеисра даланахалон. Иаргьы дашьҭан адунеи амаӡақәа раартра. Дшыхәыҷӡаз ишьҭикааит ижәлар гәакьа ргәыбылра, инырит урҭ рдоуҳаи ркультуреи. Даҽакалагьы ҟалашьа амазма?! Џьансыхә иабду – Алиас Чамагәуа хьӡи-ҧшеи змаз аҧсыуа хаҵан, Аҧсны асовет мчра азаагареи зыжәлар рхақәиҭреи рзы иқәҧоз аҧсуа хацәа ӷьеиҩқәа дыруаӡәкын. Нестор Аполлон-иҧа Лакоба дизааигәан, арӷьажәҩас диман. Иаб – Иван Чамагәуа иакәзар, аҵара змаз уаҩын, аамҭала зны Аҷандара ақыҭа ашкол еиҳабыс даман. Араҟа изалшом Џьансыхә дызлыҵыз аҭаацәара зегьы аӡәаӡәала рзааҭгылара. Аха иаҳҳәар ҳалшоит, Џьансыхә Чамагәуа далиааит ҳәа итрадициатәу аҧсуа интеллигенциа рҭаацәара.

Џьансыхә Чамагәуа анцәа имчала ҧсабарала ихаз абжьы хаа анаҩсан, уи ҟазара ҳаракыла иазыҟаҵаз, иақәнаго аҵарагьы змаз иакәын. Теориалагьы практикалагьы дыӷәӷәан. 1983 шықәсазы Џьансыхә Чамагәуа дҭалоит Аҟәатәи аҳәынҭқарратә амузыкатә ҵараиурҭа авокал аҟәша. Анаҩс иҵара иациҵон Саратовтәи аконсерваториаҿы. Уантәи, 1990 шықәсазы диасуеит Петербург ақалақь ахь, аурыс композитор Николаи Андреи-иҧа Римски-Корсаков ихьӡ зху аконсерваториахь.

Џьансыхә иҟазарала деицырдыруа дҟалеит Аҧсны еиҧш, Урыстәыла, иара убасгьы Европа аҳәынҭқаррақәа жәпакы рҟны. Аӡәырҩы адунеиаҿ еицырдыруа ашәаҳәаҩцәа ҟазацәеи иареи еибадыруан, аиҩызара рыбжьан. Иара илшон, аҧсҭазаара ахьеиӷьу ҳәа Урыстәыла даангылар, ма даҽа ҳәынҭқаррак ахь дцаны аусура далагар, уаҟа дагьаанхар. Аха шьала-дала зыжәлар ирыласаз, урҭ рхьаа зхьааз, ргәырҩа згәырҩаз, ргәырӷьара згәырӷьараз Џьансыхә ус еиҧш ахәыцрақәа амалахазгьы ихахьы иааигомызт. Еиҳа иануадаҩыз аамҭазы 1990-тәи ашықәсқәа ранҵәамҭазы аусура далагоит А.Чычба ихьӡ зху Аҟәатәи амузыкатә ҵараиурҭаҿы. Акыр аџьабаа ибеит уаҟа аестрада аҟәша аартраҿы. Анаҩс, 1999 шықәса инаркны уи аҟәша напхгаҩысгьы даман.

Ирҳәоит, аҵла каҳаанӡа изаҟароу уздырӡом, мамзаргьы – ауаҩы дугхаанӡа дзыҧсоу аилкаара уадаҩуп ҳәа. Ииашаҵәҟьаны, арҭ ажәақәа ухы иаурхәар ҟалоит Џьансыхә Чамагуа иганахьала. Избан акәзар аҧсуа ашәаҳәаратә ҟазараҿы, иааидкыланы ҳаҧсуа культураҿы иара иааникылон аҭыҧ ҷыда.

Џьансыхә ашәаҳәара иҧсҭазааран. Адунеитә классика анаҩсан даара бзиа ибон аҧсуа ашәақәа. Аҵыхәтәантәи иҿцәажәарақәа руак аан иазгәеиҭеит:

“Сара еснагь сзызҿлымҳау, ажәақәагьы амузыкагьы еинааланы угәаҵанӡа инеиуа аҧсуа ашәақәа роуп. Иаҳҳәо ашәақәа зегьы рҿы ажәақәа еилыҷҷа иуаҳауазар, убасҟан ауп ажәлар ргәаҿы ианаанхо. Ашәаҳәаҩ бзиа дзырбо ииҳәо ашәақәа рзы ауп. Аха ишҧаиҳәои? Убри ауп аус злоу. Акомпозитор убас еиҧш ашәа иҩыр ҟалоит ирҧшӡаны, аха абжьы змам инаганы идуҵар, изышьҭыхӡом, изҳәаӡом”.

Арҭ ажәақәа Џьансыхә изиҳәаз хырҽхәагас, мамзаргьы ихазы мацара акәӡам. Уи даара дрызҿлымҳан абжьы бзиа змаз аҿар. 20 шықәса инарзынаҧшуа урҭ аус рыдиулон. Имаҷыҩӡам иара иааӡамҭацәа, аҵарақәа ирылиргаз иаушьҭымҭацәа. Урҭ иахьа аҧсуа естрадаҿы еицырдыруа иҟалахьеит. Ус анакәха, аҟаза иџьабаа мыӡит, иаиуит аҿиара, аизҳара. Абраҟа иаасгәалашәеит даҽа аҧсыуа ажәаҧҟак – аӡәы иааӡара аӡәы даҧсоуп ҳәа. Ус анакәха, Џьансыхә даараӡа акыр зылшаз уаҩуп. Ирымҳәои, уск ҟауҵарц азы даҽакы уи аус иақәурӡроуп ҳәа. Иҟалап, Џьансыхә аҿар рааӡараҿы маҷ-маҷ “иҽнихуазҭгьы”, ихгьы-иҧсгьы аҿар рааӡара иақәиҵазар!

49 шықәса ирҭагылаз ашәаҳәаҩ қәыҧш (ақәыҧш уҳәар ҟалоит аҧсуа ишықәсынҵыра иадкыланы уахәаҧшуазар), аӡәгьы иаҳар изхамҵоз, иҧхыӡ иалазар зыгәра изымгоз – иаалырҟьаны иҧсҭазаара иалҵра – зшьара иқәнамҟьаз Аҧсны уаҩ дыҟоуп ҳәа сыҟам, ахәыҷы инаиркны аду иҟынӡа, Џьансыхә дыздыруаз, асценаҿы знык иадамзаргьы ибжьы хаа заҳахьаз цәгьа иааиҵанарӷәӷәеит, бжеиҳан рылаӷырӡқәа рзынкыломызт…

Ааи, иуадаҩуп иахьагьы Џьансыхә дыҟам ҳәа ахаҵара. Ҵабыргуп, аҟаза дҳаҧхеит, аха иҧсҭазаара далҵит ҳәа иаҳзыҧхьаӡом. Избанзар иахьагьы-уахагьы ҳгәы иқәыҩуеит иашәа хаақәа. Имыӡит шықәсырацәала дыззааҧсоз аус – еиҵагылеит иааӡамҭацәа рабиҧара.

Џьансыхә дыздыруаз зегьы еицазгәарҭоит: уи иҟазареи иуаҩреи еицын.

Абар, Џьансыхә Чамагәуа изы ирҳәо сара сзыҿцәажәаз ауаа.

Ҳаиҿцәажәараан апоет Терент Ҷаниа иазгәеиҭеит:

“Џьансыхә Чамагәуа асценахь данцәырҵ инаркны сара дыздыруан иашәақәа рыла. Уи ҟазарыла инаигӡон адунеи иадыруа акомпозиторцәа раҧҵамҭақәа рҟынтә еиҳа аҧсуа изааигәоуп, игәҭыхақәа ирықәҿырҭуеит, иҟазшьақәагьы ирықәшәоит ҳәа ииҧхьаӡоз ариақәа. Уи амузыка ибзианы еиликаауа дҟарҵеит Ленинградтәи аҳәынҭқарратә ҵараиурҭаҿ аус зуаз, аҵара изырҵоз амузыка азҟазацәа, ҧсабарала иара имаз абаҩхатәра.

Хҧаҟа шықәса раҧхьа аҧсуа композитор Константин Ченгелиа дсыҳәеит Ашықәс ҿыц аныҳәа иазкыз ажәеинраала изызҩырц. Жәабаҟа-жәохәҟа мшы аамҵыцкәа, Риҵа ахахьы, аҳәылыҳәа илеиуаз асы шьамханынӡа илагыланы сажәеинраала иалхыз ашәа еицырҳәеит Џьансыхә Чамагәуеи иара иааӡамҭа, акымкәа-ҩбамкәа амузыкатә конкурсқәа рлауреат Ҭемыр Ҭаниа, ашәа автор константин Ченгелиа. Зыӡбахә сҳәаз амузыкатә рҿиамҭа – Ашықәс ҿыц азы аҧсуа телехәаҧшра амузыкатә программа алаадыртит. Убри ашьҭахь ари ашәа, изаҳаз ргәы иақәшәазар акәхап, зныкымкәа-ҩынтәымкәа ачарақәа рҿгьы исаҳаит. Ашәа лассы “имҵадырсзар”, иназыгӡоз ирыбзоуроуп… Ашықәс ҿыц ауха Џьансыхә аҭел дасын исыдиныҳәалеит. Убри ашьҭахь раҧхьаӡа акәны хаҭала ҳаиқәшәеит. Дсыҳәеит асы иазкыз ажәеинраала изызҩырц. Сажәеинраала иалхны акомпозитор қәыҧш Мана иара изылҩыз ашәа “Сара сашәа” зыхьӡу арадиоконкурс аҟны актәи аҭыҧ агеит. Зыӡбахә сымоу арадиоконкурс аҟны зегь реиҳа ирацәаҩны арадиозыӡырҩцәа рыбжьқәа аиуит ахҧатәи ашәагьы “Ҳаиҧылоит, ҳаиҧырҵуеит ашьшьыҳәа”. Ари ашәа авторгьы Мана лакәын. Уи еицырҳәон Џьансыхә Чамагәуа, Ҭемыр Ҭаниа, Мана. Аиашазы, иҧшӡан, ихаан, ауаҩы ихаҿы краамҭа инхоз агармониа аман. Ииасыз абзиабара угәаланаршәон. Џьансыхә ибжьы акәзаргьы, иалкаазарц шиҭахымызгьы, ауаҩы игәаҿы аҧхареи алашареи ннажьуан.

Аҵыхәтәаны Џьансыхә Чамагәуа дсыҳәеит лыхьӡ амырбаӡакәа иӡӷаб хәыҷы илызку ажәеинраала изызҩырц. Сгәанала, иӡӷаб хәыҷы илзымдырӡо, асцена днықәгылан уи иалху ашәа наигӡарц акәын. Ажәакала, ныҳәак аҽны, ма лымшира иақәыршәаны иҳәарц иҭахын. Сара иӡӷаб Лаура дсыздырӡомызт. Сгәы иаҳәон: мшәан, иузымдыруа аӡӷаб илызкны ажәеинраала ҩышьас иамоузеи? Нас исыҧшааит иҟасҵаша – саргьы дсымоуп аӡӷаб, иабаргәызеи уи слызхәыцны изҩыр! Мышқәак рышьҭахь аҭел сасын, ҳаиқәшәеит Ахьӡ-Аҧша абаҳчаҿ. Ҳгәыдеибакылеит. Есымша еиҧш длахҿыхын, дыччон, игәы цқьан, игәы еиҧш иблақәагьы разын…

Ажәеинраала сшаҧхьазҵәҟьа, дҩаҵҟьан, инапы ӷәӷәақәа рыла дсыхан, сааигәыдиҳәҳәалеит: “Сара исҭахыз ажәақәа алоуп!” – иҳәеит игәы ҧшааны. Сара схәыцуан: рхәыҷқәа рзыҳәа абацәа ирҳәо ажәақәа даара еиҧшызаап!”

Абар Џьансыхә изааигәаз иҩыза, ашәаҳәаҩ акомпозитор Артур Лакрба иҳаиҳәаз:

«Џьансыхә Чамагәуа диижьҭеи 50 шықәса аҵра иазкыз аиубилеитә концерт аҽазырхиарахьы ҳаннеи ауп сара еиҳагьы ианысбарҭаха иара дшаҳзымхо, акраамҭагьы иҭыҧ ҭацәны ишаанхо. Избан акәзар, иара ииҳәоз ашәақәа, инаигӡоз апартиақәа назыгӡаша ус аламала рыҧшаара ҳзымариамхеит. Избан акәзар, иҳаракыз хыхьӡатәи апартиақәа рзышьҭыхуамызт. Анаҩс ҳаалаган апартитура тонқәак рыла илаҳарҟәит. Убри алагьы иааҧшит ашәаҳәара аганахьала Џьансыхә дзыҧсахуа дышҳамам. Ҩызак иаҳасабала сизааҭгылозар, Џьансыхә асцена аҟны еиҧш, аҧсҭазаараҿгьы дуаҩы лашан. Ииашоуп, есҽны ҳаибабомызт, ҭелла есҽны ҳаицәажәомызт, аха иҟалалон аамҭақәак, минуҭқәак иара акы аниҭахыз, мамзаргьы сара акы анысҭахыз, усҟан ҳаигәныҩуан. Хҧа-ҧшьба минуҭ ирыдамзаргьы ҳаицәажәара ашьҭахь, угәаҵан ҧхаррак аанымхарц залшомызт. Уи сара дансацәажәоз мацара акәмызт, дарбанзаалакгьы ауаҩы изнеишьа дақәшәон.

Иҟан аамҭа ӷәӷәала санычмазаҩыз, сыбжьытә бжьаандақәа сыхьуан. Шықәсык инацны Москва ақалақь аҟны сҽысхәышәтәуан. Еиуеиҧшымыз апроцедурақәа сырхысны сыҩныҟа Аҟәаҟа санаа, ашәаҳәара акәым, ацәажәарагьы сылшомызт. Убри аҟынтә џьаргьы аус зуртә аҭагылазаашьа сымамызт. Убри аамҭазы, егьырҭ сҩызцәа аӡәык-ҩыџьак рнаҩс, исыдгылаз, исыцхрааз дреиуоуп Џьансыхә. Усурҭада сшаанхаз ангәеиҭа, насгьы сҭагылазаашьа аниба, ааҧхьара сиҭеит аусура сигарц. Сара иасҳәеит: “Џьансыхә, иҭабуп, аха сара сабаугои, ашәа сызҳәаӡом”. Иара аҭакс исеиҳәеит: “Уи хьаас иумкын, баша уаасыцныҟәа, сара зегь рыла суцхраауеит”. Аиашазы, даара ацхыраара сиҭеит. Шықәсык аҟара ҳаицын. Аҧсшьаҩцәа рҟны аконцертқәа мҩаҧаагон. Убри ашықәс аҧхынразы Москва аҽыхәышәтәра акурсқәа рахь саныҟаз сыҷкәын ашкол далгеит (сара сыӡӷаби иара иҷкәыни класск аҟны аҵара еицырҵон). Сара акгьы сзимыцхрааит, иаргьы ихала акгьы дызҭамлеит. Ус ишыҟаз, ҽнак Џьансыхә аҩны дааит, дагьсазҵааит, уҷкәын сынтәа ашкол далгеит џьаракыр аҵара дызҭалама ҳәа. Иҟаз анеиликаа, Џьансыхә иуацәа-иҭахцәа зегьы азикит, иҩызцәа аҭел рзыҟаиҵеит, иҳәеит, аҷкәын иара аӡы иӡааихыз иакәушәа. Абасала, маҷк аамҭа шцахьазгьы, иара ибзоурала дҭалартә иҟаиҵеит. Абар, сынтәа уи далгеит Самаратәи аҳәынҭқарратә аекономикатә институт. Ари зегьы даара иҟазшьарбагоуп ауаҩы дызусҭоу, дзеиҧшроу аилкаараҿы. Иареи сареи иҵегьы иааигәаны ҳаиҿцаауа ҳаналага, исбарҭахеит истудентцәа дшырзыҟаз – даара аџьабаа рыдибалон, иҽазҵәылхны аҵара иадиҧхьалон, аҵараиурҭақәа рҭалараҿы дрыцхраауан. Еиуеиҧшым афестивальқәа рахь игон, Урыстәыла, Европа. Хаҭала аимадарақәа маҷымкәа иман. Бедрос Киркорови иареи еиҩызцәан. Исгәалашәоит, Бедрос ииубилеи аан Џьансыхә уахь Москваҟа днаҧхьан. Уаҟа Бедроси иареи аҧсуа ашәақәагьы еицынарыгӡеит. Ари иаҵанакуа даара ирацәоуп.

Џьансыхә иҧсҭазаара иалҵра сара сзы ааха дууп, акраамҭагьы агәра сызгомызт сҩыза уаҳа дыҟам ҳәа. Аҵыхәтәантәи имҩахь данынаскьаргоз иааины исыҳәеит ажәақәак ҳазҳәа ҳәа, аха исылымшеит, исылымшаҵәҟьеит, сгәи сылаӷырӡи еилаҵәон, сыбжьы сзыҭкаауамызт…».

Ашәаҳәаҩ, акомпозитор Анатоли Алҭеиба Џьансыхә Чамагәуа дихцәажәо иҳәеит:

“Зыҧсҭазаара иалҵхьоу ауаҩы изкны ацәажәара даара ицәгьоуп, еиҳаракгьы иузааигәаз уҩыза иганахьала.

Џьансыхә Чамагәуеи сареи, ҳзанааҭқәа хазын, аха Аҟәатәи амузыкатә ҵараиурҭа ҳаицҭан. Аиҩызара ныҟәаагон, ҳаизааигәан. Иара сара срепертуар аҟынтәи классикатә жанрла иҩыз “Ан лгәаҟашәа” игәаҧхон. Уи аибашьра ҟалаанӡа Аҧсны анацәа ирызкны изыҩхьаз акәын. Зны дсыҳәеит исҭарц, мап скуазма! Аранжировка ҟаҵаны егьины исҭеит, сара стәала. Есымша иҭахын, гәыҵхас иман уи ашәа ишахәҭоу афонограмма азыҟаҵаны, иахәҭоу аҩаӡара аҟынӡа инаганы анагӡара, аха иахьа-уаҵәы шаҳҳәоз, уаҳагьы иаҳзынамыгӡаӡакәа иҧсҭазаара далҵит.

Ибаҩхатәра анаҩсан, Џьансыхә даара ауаҩра ду злаз, згәы ҭбааз, згәы разыз уаҩын. Иаҳҳәап, амҩан џьара данаауқәшәалак: “Оо, сашьа, ушҧаҟоу?”– иҳәон, убри аҟынӡа ауаҩы иҽизааигәеитәуан… Сара усгьы маҷк ихьшәаны ауп аҭаацәара сшалалаз. Џьансыхә уи убриаҟара деигәырӷьеит, иашьа гәакьа аҭаацәара далалазар аҟара. “Аџьма-шьтәа узысшьуеит убри ахьӡала”, – ҳәа сеиҳәон есымша. Аха уи ус баша сзашьҭоузеи ҳәа акәымкәа убасҟак гәыкала иҳәон, ҩба-хҧа џьма узызшьызгьы убриаҟара уимеигәырӷьар ҟаларын, избан акәзар, аныҳәа ицызшәа убриаҟара аразра ду иныҧшуан. Аӡәы ишакәым акы дақәшәар даара ихьааигон. Иара еснагь ижәлар рлахьынҵа дазхәыцуан, гәҭыхасгьы имаз иара акәын. Исгәалашәоит, аибашьраан ахәцәа ҳрыцны Нхыҵ-Кавказҟа ҳцеит. Усҟан Алмасбеи Қчач Владислав Арӡынба ихаҭарнакс уа дыҟан. Ишыҟалах сгәалашәом, Қчач ибзоурала Џьансыхәгьы саргьы убра ҳаиқәшәеит. Ашьҭахь уаҟа ҳаҟанаҵы акымкәа-ҩбамкәа аконцертқәа еицымҩаҧаагеит. Сара сшәаҳәаҩы-бардын, иара дыклассикын. Ҳашәақәагьы зызкыз ҳаҧсадгьыл Аҧсны акәын, уи зҭагылаз агәаҟра акәын. Убри ала маҷк иадамзаргьы Аҧсны апропаганда азаауан. Уахынла ҳанаатәоз иаашаанӡа иигәырҩоз, абра ҳажәлар злагылаз агәаҟра акәын. Уи иара даҽакала иныруан, игәы иасуан».

Џьансыхә Чамагәуа илаз абаҩхатәреи иуаҩреи дырзыгәдууа Аԥсны жәлар рартист Роза Чамагәуа-ԥҳа иазгәалҭеит:

“Сара даара сазыгәдууп Џьансыхә сара сиашьара дахьатәыз, дахьсыжәлантәыз. Аҧсыуала маҷк иҧшӡам уара утәы ихцәажәара, ирҽхәара, аха егьа ус акәзаргьы ажәак-ҩажәак сымҳәар ауам. Избан акәзар, Џьансыхә Чамагәуаа мацара рхала дыртәымызт, уи аҧсуа жәлар зегьы дыртәын, изанааҭ аганахьала, иҟазарала. Араҟа сара салалом Џьансыхә илаз абаҩхатәра закәыз, изанааҭ дшазыҟаз уҳәа. Уи азгәазҭаша ыҟоуп. Иара Аҧсны зегьы бзиа деицырбон, уи моу анҭыҵгьы ибзианы дырдыруан. Ибаҩхатәра ҳаҭыр ақәырҵон.

Сара сыҧсы ахьынӡаҭоу исхашҭуам Џьансыхә Петербург аҵара данҭаз, аҧшьбатәи акурс аҟны дантәаз саннеиз. Ус иҟалеит, сара схәыҷы игәамбзиара иахҟьаны Петербург сымцар амуит, аҧҟара иҭахын. Џьансыхә уаҟа аҳақьымцәагьы идыруан. Ҳахьнеиз зегьы даара иаҳхаҵгылеит, ибзианы ҳрыдыркылеит. Ашьҭахь, Џьансыхә: “Роза, баала аҵара сахьҭоу бсырбоит, сырҵаҩцәагьы баргьы шәеибасырдыруеит”, – иҳәан, симаны дцеит. Сара схәыҷы игәамбзиарагьы збомызт, аиаша шәасҳәап, убриаҟара сгәы еизҳаит – арҵаҩцәа зегьы еицҿакны Џьансыхә ирҽхәаҧхьыӡ акәын ирҳәоз, аҵара бзианы ишиҵо, ауаҩра шилоу, дзакәытә ҷкәыноу ҳәа ида ӡбахә рымамызт.

Иаамҭамкәа дҳагхеит ҳашьа хазына, ҳҵеи лаша. Иара дзыҿҳәараз иуаажәлар рнапы дықәыргыланы дымҩаҧыргеит. Аҿар ракәзар, убриаҟара ргәы далсит, ҳәашьак амамкәа. Убас анцәа иҟаиҵааит, Џьансыхә дызхьымӡаз дара ахьӡартә еиҧш, ирыдиҵоз иџьабаа дмырӡуа. Усҟан сара Џьансыхә дыҧсит ҳәа исыҧхьаӡаӡом».

“Џьансыхә Чамагәуеи сареи ҳаибадырит сара Аҧсныҟа санаа раҧхьатәи амшқәа рзы, – игәалаиршәон Аҧсны иҟоу Урыстәыла дуӡӡа ацҳаражәҳәаҩ Семион Григориев. – Абар, шьҭа быжьшықәса ҵуеит. Убри аахижьҭеи ҳаиҩызцәан, сҭаацәара дахәҭакны дсыҧхьаӡон. Аҧсҭазаара ахахьы аагара уадаҩуп Џьансыхә ида. Сара дсыздыруам даҽаӡәы аҟазара аганахьала Џьансыхә Чамагәуа дзыҧсахша”, – иазгәеиҭеит Григориев Џьансыхә иԥсҭазаара даналҵ ашьҭахь ажурналистцәа аниҿцәажәоз.

Сыстатиа алагамҭаҿы иаазгаз апоет Алықьса Лашәриа ицәаҳәақәа сгәаларшәо, иазгәасҭарц сҭахуп, Џьансыхә Чамагәуа – дыҟанаҵ мрашәа иҧхоз, амреиҧш зхи-згәи цқьаз, зыҧхарра ауаа ирзызшоз, иразыз, даныҧсгьы зыҧсы мраҵас иҭашәаз, жәлар ргәаҿы згәалашәара лашаӡа иаанхо иакәны дшыҟазаауа.

Игәалашәара наӡаӡазааит, аҧсуа жәлар рҵеи лаша!

**Ажурнал “Аҟазара” №3, 2016 ш.**